Soovitus: NÕUKOGU OTSUS Euroopa 2016. aasta kultuuripealinnade nimetamise kohta Hispaanias ja Poolas /* COM/2012/0146 final */





SELETUSKIRI Euroopa Parlamendi ja nõukogu 24. oktoobri 2006. aasta otsuses 1622/2006/EÜ (millega kehtestatakse kultuurisündmusega „Euroopa kultuuripealinn” seotud ühenduse meede aastateks 2007 kuni 2019)[1] on sätestatud Euroopa kultuuripealinna nimetamise kord. Kooskõlas selle otsuse artikliga 2 nimetatakse alates 2009. aastast Euroopa kultuuripealinnaks kaks linna kahest liikmesriigist otsuse lisas esitatud kronoloogilise järjestuse alusel. Aastal 2016 korraldavad üritust Hispaania ja Poola. Euroopa kultuuripealinnade nimetamisel alates 2016. aastast järgitakse allpool kirjeldatud menetlust. Taotluste esitamise kutse avaldavad asjaomased liikmesriigid hiljemalt kuus aastat enne ürituse algust. Kolmeteistkümnest sõltumatust kultuurivaldkonna eksperdist koosnev valikukomisjon kutsutakse eelvaliku koosolekuks kokku hiljemalt viis aastat enne ürituse algust. Valikukomisjon hindab saadud taotlusi vastavalt otsuse nr 1622/2006/EÜ artiklis 4 sätestatud kriteeriumidele ja koostab nimekirja kandidaatlinnadest, kes pääsevad edasi ja peavad oma taotlusi täiendama. Lõppvaliku tegemiseks kutsub iga asjaomane liikmesriik üheksa kuud pärast eelvaliku koosolekut kokku valikukomisjoni. Pärast eelvaliku läbinud linnade põhjalikku hindamist asjakohaste kriteeriumide alusel soovitab valikukomisjon kultuuripealinnaks nimetamiseks ühe linna igast asjaomasest liikmesriigist. Nende soovituste alusel seavad mõlemad liikmesriigid üles ühe linna Euroopa kultuuripealinnaks ning teavitavad sellest Euroopa Parlamenti, nõukogu, komisjoni ja Regioonide Komiteed hiljemalt neli aastat enne kõnealuse sündmuse kavandatavat algust. Euroopa Parlament võib edastada komisjonile oma arvamuse hiljemalt kolm kuud pärast nimetamistest teada saamist. Nõukogu nimetab komisjoni soovituse alusel asjaomased linnad ametlikult Euroopa kultuuripealinnadeks selleks aastaks, milleks nad on üles seatud. Pärast eespool kirjeldatud konkursi kahte vooru soovitas komisjon oma 2011. aasta juunis esitatud aruannetes, et 2016. aastal korraldaksid sündmust Donostia-San Sebastián (Hispaania) ja Wrocław (Poola). Mõlemad liikmesriigid teavitasid kandidaatlinnade ülesseadmisest Euroopa Parlamenti, nõukogu, komisjoni ja Regioonide Komiteed 2011. aasta sügiseks. Euroopa Parlament saatis heakskiitva arvamuse Euroopa Komisjonile 2011. aasta detsembri lõpus. Komisjon esitab kooskõlas otsuse 1622/2006/EÜ artikli 9 lõikega 3 nõukogule järgneva soovituse Donostia-San Sebastiáni ja Wrocławi ametliku nimetamise kohta 2016. aasta Euroopa kultuuripealinnadeks. Soovitus: NÕUKOGU OTSUS Euroopa 2016. aasta kultuuripealinnade nimetamise kohta Hispaanias ja Poolas EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse Euroopa Parlamendi ja nõukogu 24. oktoobri 2006. aasta otsust nr 1622/2006/EÜ, millega kehtestatakse kultuurisündmusega „Euroopa kultuuripealinn” seotud ühenduse meede aastateks 2007 kuni 2019,[2] eelkõige selle artikli 9 lõiget 3, võttes arvesse Euroopa Komisjoni ---------------- 2012. aasta soovitust, võttes arvesse valikukomisjoni 2011. aasta juunis esitatud aruandeid Euroopa kultuuripealinnade valimise kohta Hispaanias ja Poolas ning arvestades järgmist: arvestades, et otsuse nr 1622/2006/EÜ artiklis 4 osutatud tingimused on täielikult täidetud, ON VASTU VÕTNUD KÄESOLEVA OTSUSE: Artikkel 1 2016. aasta Euroopa kultuuripealinnadeks nimetatakse Donostia-San Sebastián Hispaanias ja Wrocław Poolas. Artikkel 2 Käesolev otsus jõustub järgmisel päeval pärast selle avaldamist Euroopa Liidu Teatajas. Brüssel, Nõukogu nimel eesistuja [1] ELT L 304, 3.11.2006, lk 1. [2] ELT L 304, 3.11.2006, lk 1.